বাসিন্দাদের অভিযোগ, মেলায় ক’দিন ধরেই লোকজনের ভিড় হচ্ছে। কিছু দিন রাস্তায় পুলিশ ও সিভিক কর্মীরা যান নিয়ন্ত্রণ করেন। তবে শনিবার দুর্ঘটনার সময়ে মেলা চত্বরের পাশের রাস্তায় পুলিশ বা সিভিক কর্মীরা কেউ ছিলেন না বলে তাঁদের অভিযোগ। বরং মেলাতেই কয়েকজন সিভিক কর্মী ছিলেন বলে তাঁদের দাবি। সেই সুযোগেই মেলার ভিড়ের মধ্যে দিয়ে যাওয়ার সময় ট্রাকটি এক সাইকেল আরোহীকে ধাক্কা মারে। তারপরে আতঙ্কে ঊর্ধ্বশ্বাসে গাড়ি নিয়ে ছোটার সময় আরও বড় দুর্ঘটনা ঘটিয়ে ফেলে। পুলিশে বিরুদ্ধে অভিযোগ, দুর্ঘটনার পরেও উদ্ধারে ফাঁড়ির কর্মীরা গড়িমসি করেন। সব মিলিয়ে ক্ষিপ্ত জনতা রাধানগর ফাঁড়ি রাতেই ঘেরাও করে বিক্ষোভ দেখাতে শুরু করেন। অ্যাম্বুল্যান্স না পেয়ে স্বাস্থ্যকেন্দ্রেও হামলা চলে।